KOMISIJOS SPRENDIMAS
2004 m. spalio 20 d.
dėl pagalbos schemos „Invest Northern Ireland Venture 2003“, kurią Jungtinė Karalystė planuoja įgyvendinti MVĮ Šiaurės Airijoje
(pranešta dokumentu Nr. C(2004) 3917)
(tik tekstas anglų kalba yra autentiškas)
(Tekstas svarbus EEE)
(2005/644/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį, ypač į jos 88 straipsnio 2 dalies pirmą pastraipą,
atsižvelgdama į Europos ekonominės erdvės susitarimą, ypač į jo 62 straipsnio 1 dalies a punktą,
pakvietusi suinteresuotąsias šalis pateikti savo pastabas pagal pirmiau minėtas nuostatas (1) ir atsižvelgdama į jų pastabas,
kadangi:
I. PROCEDŪRA
(1)
2003 m. kovo 20 d. laišku, registruotu Komisijoje 2003 m. kovo 26 d., JK valdžios institucijos pranešė Komisijai apie pagalbos schemą „Invest Northern Ireland Venture 2003“.
(2)
2003 m. gegužės 15 d. laišku D/53203 ir 2003 m. rugpjūčio 29 laišku D/55504 Komisija paprašė pateikti papildomos informacijos apie pranešime nurodytą priemonę.
(3)
JK valdžios institucijos pateikė prašomą informaciją 2003 m. birželio 24 d. ir 2003 m. rugsėjo 30 d. laiškais, registruotais Komisijoje, atitinkamai, 2003 m. liepos 1 d. ir 2003 m. spalio 1 d.
(4)
2003 m. lapkričio 26 d. laišku Komisija informavo Jungtinę Karalystę, kad ji nusprendė inicijuoti procedūrą, nustatytą EB Sutarties 88 straipsnio 2 dalyje dėl pranešime nurodytos priemonės.
(5)
Komisijos sprendimas inicijuoti procedūrą buvo paskelbtas Europos Sąjungos oficialiajame leidinyje (2). Komisija pakvietė suinteresuotąsias šalis pateikti savo pastabas.
(6)
2004 m. sausio 6 d. laišku, registruotu Komisijoje 2004 m. sausio 9 d., Jungtinė Karalystė pateikė savo atsakymą į Komisijos sprendimą inicijuoti procedūrą.
(7)
2004 m. vasario 25 d., 2004 m. vasario 27 d., 2004 m. kovo 1 d., 2004 m. kovo 2 d., 2004 m. kovo 3 d., 2004 m. kovo 4 d., and 2004 m. kovo 5 d. laiškais, registruotais Komisijoje 2004 m. kovo 2 d., 2004 m. kovo 3 d., 2004 m. kovo 4 d., 2004 m. kovo 8 d. ir 2004 m. kovo 10 d., Komisija gavo 11 suinteresuotųjų šalių pastabas.
(8)
2004 m. kovo 18 d. laišku D/52015 Komisija perdavė šias pastabas Jungtinei Karalystei, kuriai buvo suteikta galimybė atsakyti.
(9)
Jungtinės Karalystės nuomonė dėl trečiųjų šalių pateiktų pastabų buvo gauta 2004 m. balandžio 29 d. laišku, registruotu Komisijoje 2004 m. gegužės 3 d.
(10)
2004 m. birželio 23 d. laišku, registruotu Komisijoje 2004 m. birželio 24 d., Jungtinė Karalystė pateikė papildomos informacijos apie pranešime nurodytą priemonę.
II. IŠSAMUS PRIEMONĖS APRAŠYMAS
1. Priemonės tikslas
(11)
Pagal priemonę yra numatoma teikti rizikos kapitalą mažoms ir vidutinėms (toliau - MVĮ) Šiaurės Airijos įmonėms (3), įsteigiant naują rizikos kapitalo fondą.
(12)
„Invest Northern Ireland Venture 2003“ fondo (toliau - Fondas) paskirtis yra spręsti konkrečias finansavimo problemas, su kuriomis susiduria Šiaurės Airijos MVĮ.
(13)
2003 m. vasario 4 d. Komisija patvirtinto Mažų ir vidutinių įmonių rizikos kapitalo ir paskolų fondą (4), t. y. sudėtinį fondą, skirtą visiems Jungtinės Karalystės regionams, įskaitant Šiaurės Airiją.
(14)
Mažų ir vidutinių įmonių rizikos kapitalo ir paskolų fondas reglamentuoja rizikos kapitalo fondų, kurie specializuojasi MVĮ rizikos kapitalo finansavimo srityje, steigimą Jungtinėje Karalystėje ir Gibraltare.
(15)
2003 m. vasario 4 d. sprendimu Komisija leido suteikti valstybės pagalbą rizikos kapitalui finansuoti viena išmokėjimo dalimi, neviršijant 750 000 EUR tam tikroms ekonominės veiklos rūšims, turinčioms teisę į pagalbą pagal EB Sutarties 87 straipsnio 3 dalies c punktą.
(16)
Kadangi Šiaurės Airija šiuo metu yra laikoma regionu, turinčiu teisę į pagalbą pagal EB Sutarties 87 straipsnio 3 dalies c punktą (5), pagal Mažų ir vidutinių įmonių rizikos kapitalo paskolų fondo sudėtinę schemą investicijų į MVĮ Šiaurės Airijoje viena dalis negali viršyti 750 000 EUR.
(17)
Atsižvelgdamos į ypatingus sunkumus, su kuriais susiduria Šiaurės Airija, JK valdžios institucijos, įgyvendindamos pranešime nurodytą priemonę, ketina Šiaurės Airijos MVĮ finansuoti iki 1 500 000 GBP (2,2 mln. EUR) rizikos kapitalo ir išmokėti kaip vieną mokėjimo dalį, taip viršydamos maksimalų vienos dalies investicijos dydį, nustatytą sprendimu dėl Mažų ir vidutinių įmonių rizikos kapitalo ir paskolų fondo.
(18)
Visi kiti esminiai pranešime nurodytos priemonės aspektai atitinka sprendime dėl Mažų ir vidutinių įmonių rizikos kapitalo ir paskolų fondo nustatytas sąlygas.
2. Priemonės aprašymas
(19)
Schemos teisinis pagrindas yra Industrial Development (Northern Ireland) Order 1982 7 straipsnis.
(20)
Jungtinė Karalystė siūlo įsteigti nuo 15 mln. GBP (22 mln. EUR) iki 20 mln. GBP (29 mln. EUR) rizikos kapitalo fondą.
(21)
Jeigu bus surinkta mažiau negu 20 mln. GBP (29 mln. EUR), vyriausybės įnašas proporcingai sumažės.
(22)
Jeigu bus surinkta daugiau negu 20 mln. GBP (29 mln. EUR), fondas priims papildomas investicijas iš privačių investuotojų. Vyriausybės finansavimas iki atitinkamo lygmens nebus didinamas.
(23)
Jokiomis aplinkybėmis valstybės įnašas į šį fondą neviršys 50 % viso fondo dydžio.
(24)
Fondas bus įsteigtas kaip 10 metų trukmės ribotos atsakomybės bendrija, kurios veikla gali būti pratęsta visų investuotojų sutikimu ne daugiau kaip 12 metų, sudarant galimybes sėkmingai pasitraukti iš fondo.
(25)
Schema bus taikoma tik mažoms ir vidutinėms Šiaurės Airijos įmonėms.
(26)
Ekonominius sunkumus patiriančioms įmonėms ši schema nebus taikoma.
(27)
Finansavimas nebus teikiamas įmonėms, veikiančioms tuose sektoriuose, kuriems būdingi pertekliniai pajėgumai, įskaitant laivų statybos sektorių bei Europos anglių ir plieno bendrijos sektorius.
(28)
Fondas investuos į pagalbą gaunančias MVĮ nuo 250 000 GBP (367 000 EUR) iki 1,5 mln. GBP (2,2 mln. EUR). Kartais gali būti skiriamos ir papildomos investicijos, numatant kitą investavimo etapą. Šie sprendimai bus priimami nepriklausomai nuo ankstesnių investicinių sprendimų ir priklausys nuo pagalbą gaunančių MVĮ veiklos rezultatų.
(29)
Jungtinės Karalystės valdžios institucijos yra nurodžiusios, kad visos MVĮ, kurioms pagal šią schemą teikiamas rizikos kapitalo finansavimas, investicijų teikimo laikotarpiu turėtų teisę gauti ir kitą regioninę pagalbą ar pagalbą, teikiamą MVĮ, kuri būtų 30 % mažesnė palyginti su pagalbos intensyvumo lygiu, kurį kitais atvejais Komisija laikytų suderinamu su bendrąja rinka.
(30)
Komunikate dėl valstybės pagalbos ir rizikos kapitalo (toliau - Komunikatas) (6) Komisija pripažįsta valstybės finansavimo, skirto rizikos kapitalo priemonėms, vaidmenį, apsiribojantį aiškiais rinkos nepakankamumo atvejais.
(31)
Komunikate teigiama, kad tam tikri konkretūs veiksniai, kurie neigiamai veikia MVĮ galimybes gauti lėšų, tokie kaip nepakankama arba asimetrinė informacija ar didelės sandorio išlaidos, gali lemti rinkos nepakankamumą, kuris pateisintų valstybės pagalbą.
(32)
Komunikate taip pat teigiama, kad bendro rizikos kapitalo rinkos nepakankamumo Bendrijoje nėra, bet tam tikrais įmonių gyvavimo etapais rinkoje trūksta kai kurių rūšių investicijų, taip pat kad tam tikrų sunkumų yra regionuose, turinčiuose teisę į pagalbą pagal EB Sutarties 87 straipsnio 3 dalies a ir c punktus („sritys, kurioms teikiama pagalba“).
(33)
Komunikate taip pat aiškinama, kad apskritai Komisija reikalauja pateikti rinkos nepakankamumo įrodymus iki jai pasirengiant leisti taikyti rizikos kapitalo priemones.
(34)
Komisija vis dėlto gali būti pasirengusi patvirtinti, kad yra rinkos nepakankamumas, nepateikiant tolesnių įrodymų tais atvejais, kai kiekviena įmonei pervedamų iš rizikos kapitalo priemonių, kurios yra visiškai arba iš dalies finansuojamos iš valstybės pagalbos, lėšų dalis sudarys ne daugiau kaip 500 000 EUR pagalbos negaunantiems regionams arba 750 000 EUR tiems regionams, kuriems pagalba teikiama pagal Sutarties 87 straipsnio 3 dalies c punktą, arba 1 mln. EUR tiems regionams, kuriems pagalba teikiama pagal Sutarties 87 straipsnio 3 dalies a punktą.
(35)
Taigi tais atvejais, kai nurodytos sumos yra viršijamos, prieš pradėdama vertinti priemonės suderinamumą pagal Komunikato VIII.3 punkte išvardytus teigiamus ir neigiamus kriterijus, Komisija reikalaus pateikti rinkos nepakankamumo įrodymus, pagrindžiančius siūlomą rizikos kapitalo priemonę.
(36)
Jungtinės Karalystės siūloma „Invest Northern Ireland Venture 2003“ schema numato rizikos kapitalo investicijas į Šiaurės Airijos MVĮ, viena išmokėjimo dalimi skiriant nuo 250 000 GBP (367 000 EUR) iki 1,5 mln. GBP (2,2 mln. EUR).
(37)
Pagal Regioninės pagalbos Jungtinei Karalystei 2000-2006 m. žemėlapį šiuo metu Šiaurės Airija yra laikoma regionu, turinčiu teisę gauti pagalbą pagal EB Sutarties 87 straipsnio 3 dalies c punktą.
(38)
Taigi pagal Komunikato nuostatas Komisija būtų pasirengusi patvirtinti, kad rinkos nepakankamumas yra, nereikalaudama pateikti papildomų įrodymų, jeigu MVĮ pervedamų iš rizikos kapitalo priemonių, kurios yra visiškai arba iš dalies finansuojamos iš valstybės pagalbos, lėšų dalis sudarytų ne daugiau kaip 750 000 EUR, kaip numatyta regionams, turintiems teisę gauti pagalbą pagal EB Sutarties 87 straipsnio 3 dalies c punktą ir Komunikato VI.5 punktą.
(39)
Jungtinė Karalystė pranešime paaiškino, kad, išskyrus siūlomą didžiausią 1,5 mln. GBP (2,2 mln. EUR) išmokėjimo dalį, visi kiti esminiai siūlomos priemonės aspektai atitiks jau patvirtinto Mažų ir vidutinių įmonių rizikos kapitalo ir paskolų fondo nuostatas.
(40)
Todėl Komisija mano, kad jos sprendimas dėl Mažų ir vidutinių įmonių rizikos kapitalo ir paskolų fondo taikomas visoms investicijoms pagal „Invest Northern Ireland Venture 2003“ schemą, kurių viena išmokėjimo dalis sudaro nuo 250 000 GBP (367 000 EUR) iki 510 000 GBP (750 000 EUR).
(41)
Taikydama Komunikato nuostatas ir norėdama imtis investicijų į rizikos kapitalą pagal „Invest Northern Ireland Venture 2003“ schemą, kurių dydis yra nuo 510 000 GBP (750 000 EUR) iki 1,5 mln. GBP (2,2 mln. EUR), Jungtinė Karalystė turėtų pateikti rinkos nepakankamumo įrodymus.
(42)
Siekdama įrodyti, kad rinkos nepakankamumas yra, Jungtinė Karalystė nurodė kelias specifines Šiaurės Airijos rizikos kapitalo rinkos savybes, kurios pabrėžiamos studijoje (7). Pateikti šie pagrindiniai argumentai:
a)
Šiaurės Airijos MVĮ nepakanka rizikos kapitalo sandorių, kurių dydis būtų nuo 250 000 GBP (367 000 EUR) iki 1,5 mln. GBP (2,2 mln. EUR);
b)
nors tokį rinkos nepakankamumą patiria ir kitos regionų ekonomikos, Šiaurės Airijoje jis yra ryškesnis dėl šių priežasčių:
i)
Šiaurės Airijos rizikos kapitalo rinka bendra investicijų apimtimi, sandorių skaičiumi, fondų skaičiumi ir fondų valdymo įgūdžiais daugeliu metų atsilieka nuo likusios Jungtinės Karalystės dalies;
ii)
dėl Šiaurės Airijos rinkos dydžio, jos fizinės atskirties nuo likusios Jungtinės Karalystės dalies ir ilgalaikių pilietinių neramumų Šiaurės Airijoje joje visai nėra privataus sektoriaus rizikos kapitalo fondų, kurie būtų įsikūrę šalyje ar investuotų į Šiaurės Airijos MVĮ iš pagrindinės Jungtinės Karalystės teritorijos;
iii)
be to, į Šiaurės Airiją sunku pritraukti patyrusius fondų vadovus.
(43)
2003 m. lapkričio 26 d. laišku Komisija informavo Jungtinę Karalystę apie savo sprendimą inicijuoti EB Sutarties 88 straipsnio 2 dalyje numatytą procedūrą dėl „Invest Northern Ireland Venture 2003“ schemos.
(44)
Komisija laiške nurodė turinti abejonių, ar Jungtinės Karalystės pateikti argumentai dėl rinkos nepakankamumo gali pateisinti rizikos kapitalo teikimą dalimis, gerokai viršijančiomis maksimalias sumas, nustatytas Komunikate regionams, turintiems teisę gauti pagalbą pagal EB Sutarties 87 straipsnio 3 dalies c punktą.
(45)
Komisija taip pat paaiškino, kad, jos nuomone, reikalinga išsamesnė šio klausimo analizė. Atliekant tokią analizę, reikėtų atsižvelgti ir į suinteresuotųjų šalių pastabas. Tik įvertinusi trečiųjų šalių pastabas, Komisija galėtų nuspręsti, ar Jungtinės Karalystės siūloma priemonė galėtų paveikti prekybos sąlygas taip, kad jos prieštarautų bendriesiems interesams.
III. SUINTERESUOTŲJŲ ŠALIŲ PASTABOS
(46)
Europos Sąjungos oficialiajame leidinyje paskelbusi apie savo sprendimą pradėti oficialią procedūrą, Komisija gavo pastabas iš šių suinteresuotųjų šalių:
-
Enterprise Equity (NI) Limited,
-
Momentum Northern Ireland,
-
Qubis Limited,
-
Ulster Farmers’ Union,
-
CBI Northern Ireland,
-
Institute of Directors Northern Ireland,
-
Investment Belfast Limited,
-
Inter Trade Ireland,
-
BDO Stoy Hayward,
-
The Ulster Society of Chartered Accountants,
-
International Fund for Ireland.
(47)
Visos gautos pastabos buvo teigiamos ir jose buvo pabrėžiama, kad priemonė labai svarbi bei kad siūlomi maksimalūs investicijų dydžiai yra tinkami.
(48)
Suinteresuotųjų šalių pateiktuose argumentuose buvo pabrėžta, kad vietinėms Šiaurės Airijos įmonėms labai sunku gauti investicijų į jų nuosavą kapitalą, kurių dydis būtų nuo 1 mln. GBP (1,5 mln. EUR) iki 1,5 mln. GBP (2,2 mln. EUR). Tokia padėtis susidarė daugiausia dėl šių veiksnių:
a)
likusioje Jungtinės Karalystės dalyje veikiantys rizikos kapitalo fondai didina minimalaus investavimo lygį, o tai daro poveikį ir Šiaurės Airijai;
b)
dėl didesnių sandorių išlaidų Šiaurės Airijos periferiškumas neigiamai atsiliepia jos galimybėms gauti lėšų;
c)
likusioje Jungtinės Karalystės dalyje bei Airijos Respublikoje veikiantys fondai dažniausiai nėra suinteresuoti investuoti į tokio dydžio sandorius, o pačioje Šiaurės Airijoje nėra fondų, galinčių imtis tokių investicijų;
d)
bendras klaidingas neigiamas požiūris dėl praeityje vykusių pilietinių neramumų ir toliau neigiamai veikia investuotojų nuomonę, vertinant Šiaurės Airiją kaip galimą vietą investicijoms.
IV. JUNGTINĖS KARALYSTĖS PASTABOS
(49)
Jungtinės Karalystės pastabos dėl Komisijos sprendimo pradėti oficialią EB Sutarties 88 straipsnio 2 dalyje nurodytą procedūrą ir trečiųjų šalių pastabos apibendrintos tolesnėse konstatuojamosiose dalyse.
(50)
Norint pagerinti Šiaurės Airijos konkurencingumą, turi būti sprendžiamos kai kurios bendro pobūdžio ekonominės problemos:
a)
Šiaurės Airijos bendrasis vidaus produktas (BVP) vienam gyventojui yra mažesnis negu JK vidurkis (77,5 % JK vidurkio). Per dešimtąjį dešimtmetį šis atotrūkis sumažėjo labai nežymiai (nuo 1989 m. sumažėjo 3 procentiniais punktais);
b)
visas Šiaurės Airijos pagal vieno darbuotojo sukuriamą BVP matuojamas ekonomikos produktyvumas yra mažesnis negu Jungtinės Karalystės (89 % JK vidurkio);
c)
didelė priklausomybė nuo smulkaus verslo: iš viso 85 000 verslo įmonių, kurių 99 % dirba mažiau negu 50 žmonių, o 93 % tokių įmonių dirba mažiau negu 10 žmonių;
d)
gamyba išlieka priklausoma nuo nedidelę pridėtinę vertę sukuriančių tradicinių sektorių, o didelę pridėtinę vertę sukuriantis verslo paslaugų sektorius yra per pusę mažesnis negu toks sektorius JK;
e)
yra labai nedaug įmonių, savo veiklą grindžiančių žinių ekonomika, palyginti su kitais JK regionais;
f)
žemas inovacinės bei tyrimų ir taikomosios veiklos lygis;
g)
vienas iš regionų, kuriame mažiausia naujų įmonių, palyginti su bet kuriuo kitu JK regionu;
h)
naujoms įmonėms sunku gauti paskolą ar nuosavo kapitalo finansavimą.
(51)
Be kitų bendro pobūdžio ekonominių problemų Šiaurės Airijos rizikos kapitalo rinka, palyginti su kitais JK regionais, yra menkai išsivysčiusi:
a)
rizikos kapitalo investicijos Šiaurės Airijoje nuo 1985 m. iki 2002 m. sudarė vos 0,7 % visų JK rizikos kapitalo investicijų, tuo tarpu Šiaurės Airijos BVP sudarė 2,2 % Jungtinės Karalystės BVP;
b)
rizikos kapitalo veikla Šiaurės Airijoje turėtų išaugti keturis kartus palyginti su jos dabartiniu lygiu, kad pasivytų šios veiklos lygį vienam gyventojui kituose JK regionuose, tokiuose, kaip Velsas ar Škotija.
(52)
Su šiuo reiškiniu yra susiję kai kurie bendro pobūdžio veiksniai:
a)
periferinė padėtis: Šiaurės Airijoje yra labai nepalankios sąlygos dėl jos geografinės padėties;
b)
vietinio verslo augimas: pastaraisiais metais vietos ekonomikos augimą labai stabdė pilietiniai neramumai;
c)
subsidijų kultūra: tokia padėtis susidarė, nes vyriausybei būtina įsikišti į Šiaurės Airijos pramonės plėtros raidą daug labiau negu kitose Jungtinės Karalystės vietose. Taigi įmonės nebuvo linkusios priimti naujo kapitalo.
(53)
Nors per pastaruosius metus buvo įsteigti keli fondai, reikia padaryti daug daugiau, ypač užtikrinant pakankamus sandorių srautus ir išplečiant investuotojų ratą bei jų skaičių:
a)
Šiaurės Airija yra menkai atstovaujama rizikos kapitalo rinkoje ir turi vos kelis vietos mastu veikiančius fondus, kurie daugiausia vykdo mažos apimties sandorius;
b)
tik 3 rizikos kapitalo fondo vadovai šiame regione dirba visą darbo laiką;
c)
dauguma veikiančių rizikos kapitalo fondų siūlo 500 000 GBP (730 000 EUR) nesiekiančias investicijas;
d)
tyrimai leidžia daryti prielaidą, kad rinkai tampant brandesne, vidutinis finansavimas ankstyvaisiais technologijų srityje veikiančių įmonių veiklos etapais didėja. Numatoma, kad per ateinančius penkerius metus pirmojo etapo nuosavo kapitalo finansavimo trūkumas Šiaurės Airijoje sudarys nuo 250 000 GBP (367 000 EUR) iki 1,5 mln. GBP (2,2 mln. EUR);
e)
pripažįstant, kad projektų apimtys didėja, ir numatant augančią paklausą, per ateinančius penkerius metus Šiaurės Airijoje turėtų būti įsteigti du ar daugiau - kiekvienas maždaug 15 mln. GBP (22 mln. EUR) - komercinio dydžio fondai, iš kurių vienas turėtų būti vyriausybės remiamas fondas.
(54)
Jungtinė Karalystė daugiau pastabų dėl trečiųjų šalių pateiktų atsiliepimų neturėjo, tik pabrėžė, kad trečiosios šalys pritaria siūlomo fondo steigimui.
V. PRIEMONĖS VERTINIMAS
(55)
Komisija išnagrinėjo schemą, atsižvelgdama į EB Sutarties 87 straipsnio nuostatas, ypač remdamasi Komunikatu. Tokio vertinimo rezultatai yra apibendrinti toliau, pradedant 56 konstatuojamąja dalimi.
1. Teisėtumas
(56)
Teikdamos pranešimą apie schemą, JK valdžios institucijos vykdė savo įsipareigojimus pagal EB Sutarties 88 straipsnio 3 dalį.
2. Valstybės pagalbos buvimas
(57)
Jungtinė Karalystė patvirtina, kad, išskyrus maksimalų leidžiamą suteikti rizikos kapitalo viena mokėjimo dalimi dydį, visi kiti esminiai „Invest Northern Ireland Venture 2003“ schemos aspektai atitinka Komisijos sprendimą dėl Mažų ir vidutinių įmonių rizikos kapitalo ir paskolų fondo.
(58)
Todėl Komisijos vertinimas dėl valstybės pagalbos buvimo šiuo atveju remiasi tame sprendime atliktu vertinimu.
(59)
Komisijos sprendime dėl Mažų ir vidutinių įmonių rizikos kapitalo ir paskolų fondo nurodoma, kad pagal Komunikato IV.2 punktą vertinant, ar valstybės pagalba bus teikiama, būtina atsižvelgti į galimybę, kad rizikos kapitalo priemonė gali teikti pagalbą skirtingais lygmenimis.
(60)
Komisija padarė išvadą, kad Mažų ir vidutinių įmonių rizikos kapitalo ir paskolų fondas teikia pagalbą, kaip apibrėžta EB Sutarties 87 straipsnio 1 dalyje, investuotojų lygmeniu ir pagalbą gaunančių MVĮ lygmeniu. Komisija taip pat laikėsi nuomonės, kad valstybės pagalba, kaip apibrėžta EB Sutarties 87 straipsnio 1 dalyje, nėra teikiama fondo lygmeniu ar suteikiant MVĮ neužtikrintas paskolas, taikant 4 ar daugiau procentinių punktų didesnę orientacinę palūkanų normą negu vyraujanti orientacinė norma, arba užtikrintas paskolas, taikant vyraujančią orientacinę normą.
(61)
Šis vertinimas galioja ir šiame sprendime atliekamam pranešime nurodytos priemonės vertinimui.
3. Rinkos nepakankamumo įrodymai
(62)
Taikydama Komunikato nuostatas, Komisija yra pasirengusi patvirtinti, kad yra rinkos nepakankamumas, nereikalaudama pateikti papildomų įrodymų, jeigu iš rizikos kapitalo priemonės, kuri yra visiškai arba iš dalies finansuojama iš valstybės pagalbos, teikiamas finansavimas MVĮ, veikiančioms regionuose, turinčiuose teisę gauti pagalbą pagal EB Sutarties 87 straipsnio 3 dalies c punktą, yra ne didesnis negu 750 000 EUR, kaip numatyta Komunikato VI.5 punkte.
(63)
Jungtinės Karalystės siūloma priemonė numato investicijas į rizikos kapitalą Šiaurės Airijos MVĮ viena išmokėjimo dalimi skiriant nuo 250 000 GBP (367 000 EUR) iki 1,5 mln. GBP (2,2 mln. EUR).
(64)
Pagal Regioninės pagalbos Jungtinei Karalystei 2000-2006 m. žemėlapį šiuo metu Šiaurės Airija yra laikoma regionu, turinčiu teisę gauti pagalbą pagal EB Sutarties 87 straipsnio 3 dalies c punktą. Tačiau pagal Regioninės pagalbos Jungtinei Karalystei 2000-2006 m. žemėlapį Šiaurės Airija yra laikoma netipiniu 87 straipsnio 3 dalies c punkte apibrėžtu regionu, kuriam taikoma atitinkama 40 % regioninės pagalbos riba, dažniausiai taikoma regionams, turintiems teisę gauti pagalbą pagal Sutarties 87 straipsnio 3 dalies a punktą.
(65)
Remdamasi Komunikato nuostatomis, Komisija informavo Jungtinę Karalystę, kad, atsižvelgiant į tai, kad siūlomos investicijos į rizikos kapitalą pagal pranešime nurodytą schemą viršija 750 000 EUR ribą, numatytą regionams, turintiems teisę gauti pagalbą pagal 87 straipsnio 3 dalies c punktą, Jungtinė Karalystė turėtų pateikti rinkos nepakankamumo įrodymų.
(66)
Siekdama įrodyti, kad yra rinkos nepakankamumas investicijoms, viršijančioms 750 000 EUR, į Šiaurės Airijos MVĮ rizikos kapitalą, Jungtinė Karalystė pateikė argumentus, nurodydama, kad Šiaurės Airijos rizikos kapitalo rinka pasižymi savybėmis, išskiriančiomis ją iš kitų Jungtinės Karalystės regionų.
(67)
Jungtinės Karalystės pateikti argumentai buvo pagrįsti tyrimu, pabrėžiančiu, kad Šiaurės Airijoje trūksta investicijų į MVĮ privataus rizikos kapitalo sandorius, kurių dydis yra nuo 250 000 GBP (367 000 EUR) iki 1,5 mln. GBP (2,2 mln. EUR).
(68)
Nors tokių rinkos spragų pasitaiko ir kitų regionų ekonomikose, Jungtinė Karalystė teigė, kad Šiaurės Airijoje jos pasireiškia ryškiau. Tai buvo įrodyta Jungtinės Karalystės pateiktame tyrime.
(69)
Pagal šį tyrimą, rizikos kapitalo veikla Šiaurės Airijoje pagal sandorių skaičių ir jų vertę labai skiriasi nuo panašios kitų JK regionų, tokių kaip Škotija, Šiaurės Vakarų ar Mersisaido regionas, veiklos. Tuo tarpu, kai 2000-2002 m. sandoriai įmonių pradiniais veiklos etapais Škotijoje sudaro 9,9 % visų JK sandorių, Šiaurės Vakarų ir Mersisaido regione - 8,1 % visų JK sudarytų sandorių, o Šiaurės Airijoje - vos 4,4 % visų JK sudarytų sandorių. Įmonių plėtros laikotarpiu atitinkami skaičiai buvo 10,2 % visų JK sandorių Škotijoje, 7,9 % Šiaurės Vakaruose ir Mersisaido regione ir tik 2,4 % visų JK sudarytų sandorių Šiaurės Airijoje.
(70)
Atsižvelgiant į sandorių vertę įmonių veiklos pradžioje ir plėtros laikotarpiu, tyrime nurodoma, kad 2000-2002 m. Škotijoje investicijos ankstyvaisiais įmonių veiklos etapais sudarė 8,1 % visų JK investicijų, Šiaurės Vakarų ir Mersisaido regione - 5,7 %, o Šiaurės Airijoje - 2,2 % visų JK investicijų. Šis skirtumas yra dar didesnis, vertinant investicijų dydį į įmones jų plėtros laikotarpiu. Šiuo atžvilgiu Škotija sudaro 9,5 % visų JK investicijų, Šiaurės Vakarų ir Mersisaido regionas - 21,2 %, o Šiaurės Airija - vos 0,7 % visų JK investicijų.
(71)
Šis faktas taip pat grindžiamas tyrimo duomenimis, lyginant vidutinius sandorių dydžius 2000-2002 m. laikotarpiu. JK vidutiniškai investicijos ankstyvaisiais įmonių veiklos etapais siekia 1,14 mln. GBP, palyginti su 0,93 mln. GBP Škotijoje, 0,81 mln. GBP Šiaurės Vakarų ir Mersisaido regione ir 0,36 mln. GBP Šiaurės Airijoje. Vertinant investicijas į MVĮ jų plėtros laikotarpiu, šis skirtumas darosi dar didesnis. JK vidurkis yra 2,82 mln. GBP, Škotijos - 2,63 mln. GBP, Šiaurės Vakarų ir Mersisaido regiono - 7,62 mln. GBP, tuo tarpu Šiaurės Airijoje jis siekia vos 0,86 mln. GBP.
(72)
Skaičiai, rodantys santykinį Šiaurės Airijos rizikos kapitalo rinkos nepakankamumą (tyrimo duomenimis, investicijos Šiaurės Airijoje sudaro vos 0,7 % visų JK investicijų, nors Šiaurės Airija sukuria 2,2 % JK BVP), ypač MVĮ jų plėtros laikotarpiu, gali būti paaiškinti įvertinus šiuo metu Šiaurės Airijoje veikiančius rizikos kapitalo fondus. Iš aštuonių šiuo metu veikiančių rizikos kapitalo fondų tik vienas siūlo finansavimą nuo 250 000 GBP iki 1,5 mln. GBP sandoriams, tačiau jo investavimo laikotarpis jau pasibaigė. Visi kiti teikia finansavimą tik mažesniems negu 250 000 GBP sandoriams.
(73)
Jungtinės Karalystės Komisijai pateiktame tyrime teigiama, kad šis nuosavo kapitalo finansavimo sandorių, kurių dydis yra nuo 250 000 GBP iki 1,5 mln. GBP, trūkumas yra susijęs su bendromis socialinėmis ir ekonominėmis Šiaurės Airijos ypatybėmis, kaip aprašyta pirmiau, pradedant 50 konstatuojamąja dalimi. Dėl šių Šiaurės Airijos ypatybių, konkrečiai - dėl jos periferiškumo ir dėl palikimo, susijusio su buvusiais pilietiniais neramumais, dvi pagrindinės Komunikate nurodytos rinkos nepakankamumo priežastys - nepakankama arba asimetrinė informacija ir didelės sandorių išlaidos - tapo dar svarbesnės.
(74)
Komisijos sprendime inicijuoti Sutarties 88 straipsnio 2 dalyje nurodytą procedūrą dėl siūlomos pagalbos priemonės nurodyta, kad atsižvelgiant į tai, kad pagal schemą siūlomi maksimalūs investicijų dydžiai viršija Komunikate nustatytus maksimalius investicijų dydžius, buvo būtina gauti suinteresuotųjų šalių pastabas, kad būtų galima nustatyti, ar priemonė paveiktų prekybos sąlygas taip, kad tai prieštarautų bendriesiems interesams.
(75)
Visos iš suinteresuotųjų šalių gautos pastabos buvo teigiamos ir jose buvo pabrėžiama, kad priemonė apskritai labai svarbi ir kad siūlomi maksimalūs investicijų dydžiai tinkami.
(76)
Atsižvelgiant į pirminiame pranešime pateiktą informaciją, suinteresuotųjų šalių pateiktas pastabas, taip pat po Komisijos sprendimo inicijuoti EB Sutarties 88 straipsnio 2 dalyje nurodytą procedūrą Jungtinės Karalystės pateiktą papildomą informaciją, daroma išvada, kad Jungtinė Karalystė pateikė pakankamus įrodymus, kad Šiaurės Airijoje yra rizikos kapitalo rinkos nepakankamumas.
4. Priemonės suderinamumas
(77)
Jungtinė Karalystė patvirtino, kad, išskyrus didžiausią leistiną finansavimo iš rizikos kapitalo priemonės viena išmokėjimo dalimi dydį, visi kiti esminiai pranešime nurodytos schemos aspektai atitinka Komisijos sprendimo dėl Mažų ir vidutinių įmonių rizikos kapitalo ir paskolų fondo nuostatas.
(78)
Todėl pranešime nurodytos valstybės pagalbos priemonės vertinimas dėl jos suderinamumo su bendrąja rinka remiasi vertinimu, pateiktu sprendime dėl Mažų ir vidutinių įmonių rizikos kapitalo ir paskolų fondo. Šiuo atveju Komisijos sprendime daroma išvada, kad priemonė turi visus teigiamus aspektus, apibrėžtus Komunikato VIII.3 punkte. Tas pats taikytina ir „Invest Northern Ireland Venture 2003“ fondui.
(79)
Teigiamais laikomi šie aspektai:
a)
investicijų apribojimai, taikomi MVĮ jų steigimosi bei pradinės veiklos laikotarpiu ir (arba) toms MVĮ, kurios siekia plėstis ar diversifikuoti savo veiklą;
b)
pagrindinis dėmesys skiriamas rizikos kapitalo rinkos nepakankamumui įveikti: finansavimas teikiamas MVĮ, daugiausia kaip nuosavas ar kvazi-nuosavas kapitalas;
c)
į pelną orientuoti investiciniai sprendimai: rinkos ekonomikos investuotojai suteiks mažiausia 40 % fondo kapitalo. Profesionalūs fondo vadovai priims visus investicinius sprendimus ir jų atlyginimas bus tiesiogiai susijęs su fondo veiklos rezultatais;
d)
siekiama kuo mažesnio konkurencijos tarp investuotojų ir investicinių fondų iškraipymo lygio: investuotojai bus parenkami konkurso keliu. Privatiems investuotojams bus pranešta apie galimybę investuoti apie tai paskelbiant. Nė vienam asmeniui ar organizacijai nebus uždrausta investuoti į fondą. Investuotojai bus parenkami nustatant mažiausias įmanomas lengvatines sąlygas, siekiant skatinti privataus sektoriaus investicijas. Siekiant išvengti pernelyg didelės kompensacijos investuotojams, gaunama nauda bus paskirstoma valstybės ir privatiems investuotojams pagal atitinkamą jų investavimo lygį;
e)
orientacija į sektorius: jautriems sektoriams priemonė netaikoma;
f)
investicijos verslo planų pagrindu: visos investicijos bus vykdomos remiantis gyvybingais verslo planais ir įvairiais kitais standartiniais komerciniais testais projekto gyvybingumui ir numatomai ekonominei grąžai užtikrinti;
g)
pagalbos susikaupimo vienoje įmonėje vengimas: Jungtinės Karalystės valdžios institucijos nurodė, kad visos MVĮ, kurioms pagal šią schemą teikiamas rizikos kapitalo finansavimas, investicijų teikimo laikotarpiu turėtų teisę gauti ir kitokią regioninę pagalbą ar pagalbą, teikiamą MVĮ, kuri būtų 30 % mažesnė, palyginti su pagalbos intensyvumo lygiu, kurį kitais atvejais Komisija laikytų suderinamu su bendrąja rinka.
(80)
Todėl daroma išvada, kad pranešime nurodyta pagalbos schema turi visus Komunikate apibrėžtus teigiamus aspektus.
VI. IŠVADA
(81)
Taigi daroma išvada, kad schema „Invest Northern Ireland Venture 2003“ tenkina Komunikate apibrėžtas sąlygas. Todėl pranešime nurodyta priemonė turėtų būti laikoma suderinama su bendrąja rinka pagal EB Sutarties 87 straipsnio 3 dalies c punktą, kaip pagalba skirta tam tikros ekonominės veiklos rūšių arba tam tikrų ekonomikos sričių plėtrai skatinti, jeigu ji netrikdo prekybos sąlygų taip, kad prieštarautų bendram interesui,
PRIĖMĖ ŠĮ SPRENDIMĄ:
1 straipsnis
Valstybės pagalba, kurią Jungtinė Karalystė ketina įgyvendinti pagal schemą „Invest Northern Ireland Venture 2003“, yra suderinama su bendrąja rinka, kaip apibrėžta Sutarties 87 straipsnio 3 dalies c punkte.
Atitinkamai, pagalbą leidžiama įgyvendinti.
2 straipsnis
Jungtinė Karalystė teikia metinę pagalbos įgyvendinimo ataskaitą.
3 straipsnis
Šis sprendimas yra skirtas Jungtinei Didžiosios Britanijos ir Šiaurės Airijos Karalystei.
Priimta Briuselyje, 2004 m. spalio 20 d.